Йомшак дустым

Бар минем йомшак дустым –

Барсик исемле песи.

Күп йоклый, уйный, ауный,

Беркемгә дә ял бирми!

Без булганда – гел мырлый, -

Үз телендә сөйләшә.

Күңелсез булмый аңа,

Күп ашый һәм сөт эчә.

“Ә” хәрефе

Мин буламын Әмилә,

Биш хәреф исемемдә.

“Ә” хәрефтән башлана,

Бик килешә үземә.

Бу хәреф бар Әнвәрдә,

Әнәстә, Әминәдә.

Әтидә дә, әбидә дә,

Бар ул “Әни” сүзендә!

                                         Якын дустым  

Бар минем якын дустым – 

Катя исемле бер кыз.

Мин - татар кызы, ул – рус,

Миңа күңелсез ансыз.

Укыйбыз да без бергә,

Уйныйбыз да без бергә, -

Менә шулай дус булсын

Һәр кеше безнең илдә!

Төрле телдә сөйләшсәк –

Тату яшәргә кирәк!

“Дуслык таулар күчерә” –

Истә тот аны һәрчак!

                                            Могҗизалы юллар

Төрле юллар бар дөньяда –

Озын, кыска, җиңел, авыр...

Шәһәрләрдә, авылларда,

Төрле-төрле чит илләрдә.

Могҗизалы юллар да бар. 

Алар – безнең якын дуслар;

Һәр кешегә ярдәм итә,

Гомерләрне саклаучылар.

Алар белән син дус булсаң, -

Юлың һәрчак җиңел була.

Алар белән бәхәсләшсәң, -

Сиңа дошман булып кала.
